b'\n_START_ARTICLE_\nThe Other Final\n_START_SECTION_\nTrama i rerefons\n_START_PARAGRAPH_\nLa idea de la pel\xc2\xb7l\xc3\xadcula va sorgir despr\xc3\xa9s que la selecci\xc3\xb3 nacional dels Pa\xc3\xafsos Baixos, un equip que normalment es classifica i fa bon paper als grans esdeveniments, fall\xc3\xa9s en el seu intent d\'arribar a la Copa del M\xc3\xb3n de Futbol 2002. Kramer, el director del film, com no podia donar suport a l\'equip del seu pa\xc3\xads durant el campionat, va optar per organitzar un partit oficial entre les dues pitjors seleccions del m\xc3\xb3n i fer-ne un documental. Les seleccions situades en aquell moment a baix de tot del r\xc3\xa0nquing, no podien ser m\xc3\xa9s oposades entre elles, el Bhutan, un petit pa\xc3\xads trobat sobre el mass\xc3\xads muntany\xc3\xb3s de l\'Him\xc3\xa0laia i Montserrat, una petita illa del Carib._NEWLINE_Aquesta iniciativa va ser acollida amb un gran entusiasme i va agafar molta import\xc3\xa0ncia per ambd\xc3\xb3s pa\xc3\xafsos. Tot i no ser jugadors professionals ni coneguts, tant els jugadors de Montserrat i els del Bhutan van ser tractats amb grans honors, amb sorprenents mostres d\'estima i notable admiraci\xc3\xb3 per part dels habitants locals. El partit es va jugar davant de 25.000 espectadors, a la tribuna d\'honor hi havia el pr\xc3\xadncep de Bhutan Dasho Jigyel Ugyen Wangchuk i tot el Govern al complet del pa\xc3\xads._NEWLINE_El dia del partit, la selecci\xc3\xb3 de Montserrat va acusar el notable canvi clim\xc3\xa0tic (es va jugar vora els 2.250 metres d\'altitud) i amb alguns problemes d\'intoxicaci\xc3\xb3 alimentaria per part d\'alguns dels seus components. Els caribenys van defensar b\xc3\xa9, per\xc3\xb2 el Bhutan va mostrar una notable superioritat. El partit, arbitrat per l\'angl\xc3\xa8s Steve Bennett, va finalitzar amb el resultat de 4-0 per la selecci\xc3\xb3 de l\'Him\xc3\xa0laia._NEWLINE_Al final del partit, es va premiar a les dues seleccions amb un trofeu molt especial: una copa dividida en dos, amb la qual cada selecci\xc3\xb3 es va quedar amb una meitat del trofeu._NEWLINE_La not\xc3\xadcia del partit va tenir ress\xc3\xb2 arreu del m\xc3\xb3n, ja que "L\'altra final" es va disputar el mateix dia en qu\xc3\xa8 es jugava la final entre les dues millors seleccions de la Copa del M\xc3\xb3n de Futbol 2002, Brasil i Alemanya.'